Golf i Norge

Golf er en populær idrett og fritidsaktivitet i Norge. Norges Golfforbund har i underkant av 100 000 medlemmer og er med det Norges Idrettsforbunds fjerde største særforbund. Medlemmene er fordelt på ca. 180 golfklubber, og andelen jenter og kvinner er på 24 prosent. Suzann Pettersen er Norges mest meritterte golfspiller gjennom tidene, mens Viktor Hovland har hatt best resultater på herresiden.

Historie

Tidlige kilder indikerer at det ble spilt en form for golf på Svalbard så tidlig som i 1633, og muligens også i 1597. Svalbard ble først en del av Norge i 1920.
Norges første golfbane ble påbegynt på Bogstad i Oslo i 1924. I Arbeidernes Leksikon fra 1933 heter det at golf «er litet utbredt i Norge og er en typisk overklassesport». Ved opprettelsen av Norsk Golfforbund 28. mai 1948 var det fire golfbaner i Norge: Oslo, Borregaard, Høsbjør ved Elverum og Bergen. Alf Monrad Aas fra Oslo Golfklubb ble valgt til forbundets første president.
På 1950-tallet kom det tre nye baner, og på 1960-tallet kun én ny. Norsk Golfforbund ble tatt opp som medlem i Norges Idrettsforbund i 1963 og endret i 1964 navn til Norges Golfforbund. På 70-tallet ble det bygget fire nye baner, mens antallet baner mer enn doblet seg 1985 til 1990, med 25 nye 9- og 18-hullsbaner.
I 2019 hadde Norges Golfforbund i underkant av 100 000 medlemmer og var dermed Norges Idrettsforbunds fjerde største særforbund.

Golfbaner

Per 15. mai 2009 fantes det 169 golfbaner i Norge.
I Golf Worlds kåring av Europas beste golfbaner i september 2019 ble Lofoten Links rangert som nr. 46, Kongsvinger Golfklubb som nr. 52 og Oslo Golfklubb som nr. 55.

Damer

Suzann Pettersen er Norges mest meritterte golfspiller gjennom tidene. Hun vant syv turneringer på Ladies European Tour (LET) og 15 på den amerikanske LPGA-touren, heriblant majorturneringene LPGA Championship i 2007 og Evian Championship i 2013. Hun var nummer to på verdensrankingen ved flere anledninger og representerte Europa i Solheim Cup ni ganger mellom 2002 og 2019.
Marianne Skarpnord har vunnet ti turneringer som profesjonell, hvorav fire på LET, og var i 2009 rangert som nr. 87 i verden.

Herrer

På herresiden har Viktor Hovland hatt best resultater, både som amatør og profesjonell. Etter seieren i US Amateur Championship i 2018 var han kvalifisert til både The Masters Tournament og US Open Championship i 2019. Her endte han på henholdsvis delt 32. plass og delt 12. plass og ble beste amatør i begge turneringer. Hovland var rangert som verdens beste amatør da han ble profesjonell dagen etter US Open.
Hovland oppnådde den beste plasseringen av en nordmann på PGA-touren med fjerdeplassen i Wyndham Championship i 2019, og er med sin 89. plass på verdensrankingen den høyest rangerte norske herregolferen noen sinne. Gjennom sluttspillet på Korn Ferry Tour i 2019 ble Hovland den tredje nordmannen til å sikre fast spillerett på PGA-touren, etter Henrik Bjørnstad (2006 og 2010) og Kristoffer Ventura (2020).
Thomas Nielsen ble i 1998 den første nordmannen til å spille i en turnering på PGA-touren da han som invitert deltok i The Tour Championship. I 2006 ble Marius Thorp den første norske herrespilleren til å klare cuten i en majorturnering da han ble nummer 48 og beste amatør i The Open Championship. Thorp var invitert til The Open etter å ha vunnet European Amateur i 2005.